SABUY พุ่งแรง 12% เดินหน้า “เทคโนโลยีด้านการเงิน” เต็มสูบ โบรกชี้กำไรปีนี้โต 82%
SABUY พุ่งแรง 12% เดินหน้า “เทคโนโลยีด้านการเงิน” เต็มสูบ พร้อมแตกไลน์อีก 2 เสาหลักใหม่ e-payment และ Financial services โบรกชี้กำไรปีนี้โต 82% ชูเป้า 16 บ.
8 ก.ย. 2564

ผู้สื่อข่าวรายงานว่าวันนี้ (8 ก.ย. 2564)  ราคาหุ้นบริษัท สบาย เทคโนโลยี จำกัด (มหาชน) หรือ SABUY ณ เวลา 16.34 น. อยู่ที่ระดับ 11.40 บาท เพิ่มขึ้น 1.20 บาท หรือ 11.76% โดยทำจุดสูงสุดที่ 11.40 บาท และทำจุดต่ำสุดที่ 10.40 บาท ด้วยมูลค่าการซื้อขาย 450.64 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ ( 8 ก.ย. 2564) โดยทางฝ่ายวิจัยมองว่า SABUY เป็น Fintech สไตล์ไทยที่พยายามสร้าง Ecosystem ของตัวเอง ด้วยการผนึกกำลังระหว่างช่องทาง Offline และ Online และสร้างรายได้จากทุกๆ Transaction ที่อยู่ใน Ecosystem นี้ โดย Concept ของ SABUY คล้ายกับ Ant Group คือสร้างรายได้จากไลฟ์สไตล์ของลูกค้ารายเล็กๆ แต่เมื่ออยู่รวมกันเป็นกลุ่มนั้นเป็นตลาดที่ใหญ่มหาศาล โดยในช่วงที่ผ่านมา Ecosystem ของ SABUY นั้นมีความสมบูรณ์และขยายใหญ่ขึ้นอย่างมากจากพาร์ทเนอร์ที่เข้ามาต่อจิ๊กซอว์ในแต่ละส่วน ทำให้ SABUY สามารถที่จะทรานส์ฟอร์มธุรกิจตัวเองจาก 2 เสาหลักด้าน Solutions และ Merchandising ไปสู่ อีก 2 เสาหลักใหม่คือ e-payment และ Financial services และก้าวเข้าสู่การเป็น Fintech อย่างเต็มตัว ทั้งนี้ทางฝ่ายวิจัยเริ่มต้นให้คำแนะนำ “ซื้อ” ราคาเป้าหมาย 16 บาท อิงกับ PEG 1 เท่า โดยประเมินกำไรปีนี้เติบโต 82% และปีหน้าเติบโต 62%
 
 
 